Իրականում այս համոզմունքն այնքան էլ ճիշտ չէր: Ոչ թե սպանելու, այլ ընտանիքում տղամարդ չլինելու հատվածը: Համենայնդեպս, տղամարդիկ եղել են: Մի տեղ մի ժամանակ: Բայց ճիշտ էր, միշտ Քազանջըների ընտանիքում կանայք տղամարդկանցից շատ էին: Կարծես ցեղի վրա անեծք կար, և սերնդեսերունդ Քազանջը տղամարդիկ տարեցտարի ավելի վաղ էին հեռանում կյանքից: Օրինակ' տատիկի ամուսինը' Ռըզա Սելիմ Քազանջըն, դեռ վաթսունը չբոլորած, մի օր հանկարծամահ եղավ: Հետո Լևենթ Քազանջըն հիսունմեկերորդ տարին չբոլորած մահացավ սրտի կաթվածից, գնաց պապի ու հոր մոտ: